《子和惠贶佳什惇叙世契诵咏感慨情见乎辞因次其韵》
宋代·刘跂

恭闻裕陵初，文物万古先。仁英所造士，台阁遍招延。

堂堂丹阳所，发轫自宾筵。维我先大夫，整驾亦周旋。

一时起接武，千里称比肩。俱陈曲台议，共校天禄编。

心期久相契，燥湿无改弦。晚登廊庙席，玉笋照华颠。

厩马并飞盖，斋榻连脩椽。到今启事帖，尺牍馀藤笺。

忆我既冠后，群趋集英前。所持柱史橐，水镜资平铨。

谓宜掇上第，击节称奏篇。声名竟寂寂，感遇空拳拳。

事过剧脱兔，迩来三十年。翰墨恍未落，拱水森已圆。

嗟哉最孤露，罪戾深益缠。迷途虽云指，顽质何由镌。

以兹众恶归，白首犹迍邅。屡惊流夜郎，敢望尉通泉。

弦肠恐齐断，身璧欲俱捐。岂知巢倾覆，胎卵却复全。

圣主日方中，照曜无党偏。宸笔下霄汉，一洗空宿愆。

生还出望外，喜极悲泪涟。诗书手自束，衣袂轻欲翾。

犹忧抱沈瘵，针石久未蠲。朅来问医药，蹭蹬淮之壖。

追惟曩时乐，梦破无重眠。畴知王所子，但说副车贤。

持带走穷隶，趣驾来飞旃。劳我鬓霜雪，欢颜语㛹娟。

北堂太夫人，备福独绵绵。往者三殿朝，吾亲亦班联。

问讯逮妻女，悲欢深怆然。升堂一拜阻，自痛久拘挛。

念子事方殷，使客舟车骈。拨忙屡顾盼，尊酒劝留连。

新诗又来辱，巨轴星斗悬。七字健欲活，靡靡争春妍。

夷途取騄骥，武库出戈鋋。骤闻吴叔辩，霍然病欲痊。

感子重拜嘉，傥未沟壑填。西风理归棹，往稼汶阳田。

王途正清廓，天子仁如天。轩冕岂不好，于我亦青毡。

政惟萧丘火，寒焰宁复然。亨衢子当骋，愿言早著鞭。

高闳富令息，犊子亦所怜。世交固未替，更赖清白传。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。